6. marec 2025

Ocenenie pre vedkyne: začína sa fáza podávania prihlášok

Spoločnosť Henkel otvára ďalší ročník udeľovania ocenení Martha Schwarzkopf Award pre vynikajúce vedkyne

Düsseldorf, Nemecko - Spoločnosť Henkel bude už po štvrtýkrát odovzdávať ocenenia Martha Schwarzkopf Award for Women in Science s cieľom podporiť a posilniť postavenie žien vo vedeckej komunite. Popri hlavnej cene za výnimočný a dlhodobý prínos v oblasti výskumu ľudského vlasu sa udeľuje aj cena v kategórii „Vychádzajúci talent“ (Emerging Talent) ako podpora a uznanie pre mladé vedkyne. Fáza podávania prihlášok sa začína 8. marca pri príležitosti Medzinárodného dňa žien. Touto iniciatívou spoločnosť Henkel potvrdzuje svoj záväzok oceňovať a podporovať prínos vedkýň v oblasti výskumu ľudského vlasu a v súvisiacich vedeckých oblastiach na celom svete.

Výskumníčky, ktoré sa zameriavajú na prírodné, materiálové a kozmetické vedy, biotechnológie, strojárstvo, informatiku a medicínu, majú možnosť predstaviť výsledky, ktoré dosiahli v oblasti výskumu vlasov alebo vlákien resp. v súvisiacich vedeckých oblastiach. Medzi tieto výskumné činnosti patrí napr. fyzikálne skúmanie mechanických vlastností vlákien, počítačová simulácia štrukturálnych účinkov a vplyvu účinných látok, modely pre výskum vlákien vrátane vedeckých metód povrchovej analýzy a štruktúry vlákien, ako aj výskum proteínov a vlákien na základe biotechnológií. Hlavnou cenou je výhra 10 000 eur, pričom vychádzajúce talenty môžu získať sumu 5 000 eur.

„Rozmanitosť je prospešná pre vedecký pokrok, ženy sú však nedostatočne zastúpené v mnohých oblastiach vedeckého výskumu. V spoločnosti Henkel aktívne podporujeme rodovú rovnosť vo všetkých disciplínach a pilieroch rozmanitosti,“ povedal Frank Meyer, senior viceprezident pre globálny výskum a vývoj v obchodnej divízii spoločnosti Henkel Consumer Brands. Ocenenie zároveň vzdáva hold Marthe Schwarzkopf, ktorá bola jednou z prvých žien na čele obchodnej spoločnosti v Nemecku a zakladateľkou vedeckého inštitútu pre výskum ľudského vlasu. Dnes je Schwarzkopf najväčšou značkou divízie Consumer Brands v kategórii vlasových prípravkov. Všetky technické inovácie, ktoré značka na trh prináša, nadväzujú na bohatý odkaz inštitútu pre výskum ľudského vlasu Schwarzkopf Hair Research Institute, ktorý v súčasnosti pozostáva z výskumno-vývojových laboratórií, testovacích a skúšobných salónov a vlasových akadémií na celom svete. Ocenenie je stelesnením podnikateľského a inovatívneho ducha Marthy Schwarzkopf a jej empatického prístupu k riadeniu spoločnosti Schwarzkopf a inštitútu pre výskum ľudského vlasu.

„Sme hrdí na to, že môžeme neustále rozširovať našu sieť výskumníčok v oblasti vedeckého výskumu ľudského vlasu. Prihlásené vedkyne a víťazky ocenení z predchádzajúcich rokov sú v súčasnosti členkami tejto komunity a stali sa jej neoddeliteľnou súčasťou, a zároveň výrazne obohacujú našu činnosť formou vzájomnej vedeckej výmeny a spolupráce. Prostredníctvom hlavnej ceny za dlhodobý prínos a ocenenia pre vychádzajúce talenty ponúkame etablovaným vedkyniam i nádejným mladým výskumníčkam možnosť zapojiť sa a prispievať do našej rastúcej siete,“ povedala Jessica Wetzel, manažérka oddelenia pre výskum a vývoj v oblasti ľudského vlasu v rámci divízie spoločnosti Henkel Consumer Brands, ako aj koordinátorka poroty, ktorá udeľuje cenu Martha Schwarzkopf Award.

**Ako sa prihlásiť**

Prihlásiť sa môžu vedkyne s odbornými skúsenosťami v oblasti prírodných a materiálových vied, biotechnológií, strojárstva, informatiky alebo medicíny, ako aj mladé talentované ženy s ukončeným magisterským štúdiom v uvedených oblastiach. Medzi kľúčové oblasti patrí výskum ľudského vlasu, výskum textilných a vlnených vlákien, analytika, simulácia biologických povrchov a interakcií materiálov s vlasmi, vláknami a pokožkou hlavy.

Prihlášky bude posudzovať odborná porota zložená z vedkýň z oddelenia výskumu a vývoja v rámci divízie Consumer Brands spoločnosti Henkel. Okrem získania finančnej odmeny a možnosti mentorstva zo strany vedcov spoločnosti Henkel sa víťazky zúčastnia slávnostného odovzdávania ocenení, ktoré sa uskutoční v spojení s odbornou vedeckou konferenciou rozrastajúcej sa siete výskumných centier Marthy Schwarzkopf. Podujatie sa pravdepodobne uskutoční začiatkom roka 2026 v Nemecku.

Prihlášky možno podávať do 1. júna 2025. Vedkyne, ktoré sa chcú do súťaže zapojiť, môžu na e-mailovú adresu RnD.Award@henkel.com poslať prihlášku a nasledujúce materiály v angličtine:

* Motivačný list s uvedením osobnej motivácie na podanie prihlášky
* Stručný životopis s dôrazom na vedeckú oblasť práce a záujmu
* Zoznam najvýznamnejších vedeckých publikácií a článkov
* Zhrnutie verejne dostupných výsledkov vlastnej vedeckej činnosti uchádzačky v oblasti výskumu ľudského vlasu a pokožky hlavy, vláknových technológií, počítačových modelov na štúdium vlákien vrátane vedeckých metód analýzy povrchov, štruktúry vlákien, syntézy farbív alebo analýzy biologických procesov vo vlasových korienkoch (povolené sú všetky vedecké postupy)
* Fotografia uchádzačky (nie je povinná)

Rozhodujúcimi kritériami, ktoré bude odborná porota zohľadňovať, je relevantnosť vedecko-výskumnej činnosti v oblasti ľudského vlasu vrátane jej prínosu pre spotrebiteľov a životné prostredie. Medzi ďalšie posudzované faktory patrí priekopnícke myslenie, originalita, inovačný potenciál, realizovateľnosť výskumných projektov a význam pre segment vlasovej kozmetiky.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2023 vykázala spoločnosť Henkel obrat vo výške viac než 21,5 mld. eur a upravený prevádzkový zisk približne vo výške 2,6 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva približne 48 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: zuzana.kanuchova@henkel.com